હજીય અકબંધ છે પ્રામાણિક કબૂલાત માટે તત્પર ઉપાસકોને, એ.ક.ડે.એ.ક... બ.ગ.ડે.બે.ય... ત્ર.ણ.ડે.ત્ર.ણ... હજીય યથાવત્ છે એક બિલાડી જાડી, એણે પહેરી સા...ડી... હજીય અવારનવાર સંદૂકમાંથી બહાર નીકળીને ચોમેર લટાર ભરે છે બકોર પટેલ - શકરી પટલાણી - ડોક્ટર ઊંટડિયા - વાઘજીભાઇ વકીલ - બાંકુભાઇ મુનિમ. હજીય મિયાં ફૂસકી-તભા ભટ, ઇમાન-ધરમના રંગ ઓગાળીને મૈત્રી ફરકાવતા કહી રહ્યા છે કે કુરાનનો બંદો બંદગીના રસ્તે ત્યાં જ પહોંચે છે જ્યાં ગીતાનો સેવક પ્રાર્થનાના માર્ગે પહોંચ્યો હોય. હજી ય સોટી-પોઠી જિંદગીમાં પહેલીવાર ફ્લેટની કિંમત લાખમાં ગણાય એવું ભણાવતા સૂચવી રહ્યા છે કે સંખ્યા હજારો પર પૂરી નથી થતી - લાખ પણ ‘હોય’. હજી ગુજરાતીના શ્રેષ્ઠ સુરેશ જોશીનાં ‘જનાન્તિકે’ની કલ્પનાસૃષ્ટિ આંખને આંસુડે એંઠી કરી રહી છે: તાર પરથી સીધી લીટીએ વરસાદના ટીપાં સરે છે, જાણે હવા મણકા સેરવીને આંક શીખવા બેઠી છે; સીમમાં પગ નીચે તૃણના બીજની પાંખોનો ફફડાટ સંભળાઇ રહ્યો છે. હજીય જ્યોતિન્દ્ર દવે કૃત ‘રોગ-યોગ-પ્રયોગ’માં વેદિયા પ્રાધ્યાપક ગાળો વદવામાં નિષ્ણાત મહાનુભાવને અગાઉ ક્યારેય ન સાંભળેલી ગાળોથી પરિપ્લાવિત કરી રહ્યા છે: જાય છે કે નહીં અહીંથી નાઇન પોઇન્ટ સર્કલ! જી.સી.એમ. ડીનોમિનેટર! કોશન્ટ! બાયનોમિયલ થિયરમ! કોમન ફેક્ટર! હજીય બેફામની ગઝલ અને ગઝલ... જવા દો, લેખ બહુ લાંબો થઇ જશે.